Karin Nødgaard (DF), 2011-11-25:
Da Dansk Folkeparti i maj måned i år var deltager i forhandlingerne om tilbagetrækningsreformen, var det med det for øje, at vi ønskede at fremrykke beslutninger truffet i velfærdsaftalen fra 2006.
Det gjorde vi for at påtage os et ansvar i forhold til flere faktorer, bl.a. det faktum, at der i takt med en højere levealder og et behov for, at flere bliver længere tid på arbejdsmarkedet, er behov for ændringer, som kan være med til at sikre den danske velfærdsstat på længere sigt.
Det er vigtigt, at man ikke blot kigger få år frem og laver kortsigtede ændringer eller er tilbageholdende med at lave reformer.
Dansk Folkeparti er dog opmærksom på, at der i forbindelse med en beslutning om, at aldersgrænsen hæves for, hvornår man kan få pension, er et behov for at tilgodese en gruppe af borgere, som ikke vil være i stand til at blive på arbejdsmarkedet så længe som de fleste andre.
Derfor er vi optaget af, at den nye ordning om en seniorførtidspension vil tilgodese den gruppe af mennesker, som gennem et langt arbejdsliv er blevet nedslidte og ikke har kræfterne og fysikken til at fortsætte, så de kan komme i betragtning til den nye seniorførtidspension.
Det er en ordning, som ikke kræver, at den enkelte ansøger har indbetalt til en efterlønsordning eller har været medlem af en a-kasse.
Det finder Dansk Folkeparti er en meget positiv udvikling, da det ellers ville kunne dele befolkningen op i grupper, til trods for at de måske egentlig har de samme skavanker.
Endvidere er det positivt, at der i forbindelse med den nye ordning lægges op til, at sagsbehandlingen skal ske hurtigt og ikke trække i langdrag.
Det er endvidere i dag sådan, at man skal i arbejdsprøvning, men fremover vil det med dette forslags vedtagelse blive sådan, at det ikke vil finde sted.
Det vil skåne medborgere i en moden alder for unødvendige tiltag, som trækker i langdrag; det er borgere, som på grund af alder og nedslidthed hurtigt vil kunne få afklaret deres sag.
Det må enhver modstander af forslaget jo egentlig kunne se fornuft i.
Der er ikke tvivl om, at der har været megen debat om de nye ændringer.
Det er vel også helt naturligt, og alt andet havde måske også undret, i og med at vi næsten alle sammen når til pensionsalderen på et tidspunkt og derfor selvfølgelig er optaget af vores muligheder.
Ellers kommer samfundsøkonomien ikke til at hænge sammen i længden.
Der har været kritik, bl.a. i nogle af høringssvarene, af, at det ikke vil blive nemmere at komme i betragtning til en seniorførtidspension, og at det vil være efter de samme regler, som man kender i dag, når der søges førtidspension.
Her er det vigtigt, at der med det i dag af regeringen fremsatte forslag ikke lægges op til, at der skal laves en ny førtidspension, men at der laves en ordning, som skal tage højde for, at den gruppe af borgere, der har nået en vis alder, og som er nedslidt, ikke skal igennem en masse unødvendige arbejdsprøvninger.
Generelt er det Dansk Folkepartis holdning, at vi gerne vil have et mere fleksibelt arbejdsmarked.
Faktisk er der flere ældre, som gerne vil blive på arbejdsmarkedet, og som faktisk fortryder, at de har forladt det for tidligt.
Debatten om aldersgrænser for fratrædelse på forskellige ordninger kommer ofte til at handle om at kunne stoppe så tidligt som muligt.
Men hvis arbejdslivet er attraktivt og der skabes trivsel for medarbejderne, vil flere danskere have et ønske om at arbejde længere.
Det vil være positivt for alle parter og medvirke til at sikre fremtidens velstand og velfærd.
I de næste 7-8 år vil arbejdsstyrken falde, og der bliver flere ældre, og derfor er det vigtigt, at der, for at der skal være råd til de øgede udgifter til f.eks. sundhed og ældrepleje, foretages noget.
Det er også muligt, i og med at man for manges vedkommende lever længere, har et bedre helbred og ikke har været udsat for hårdt fysisk opslidende arbejde.
Men Dansk Folkeparti er af den overbevisning, at alle, der er varigt nedslidte, uanset alder skal have mulighed for at kunne trække sig tilbage, efter at en vurdering af deres forhold har fundet sted.
I forbindelse med den ændring, der foreslås, er det vel også værd at bemærke, at ændringerne med hensyn til folkepensionsalderen svarer til den aldersgrænse, der var indtil 2004.
I og med at Dansk Folkeparti både var med i velfærdsaftalen i 2006 og i tilbagetrækningsaftalen i maj måned i år bakker vi op om det her lovforslag og håber selvfølgelig, at det bliver et skridt i den rigtige retning for at sikre Danmarks fremtid og økonomi.